Morten Bødskov (S), 2002-11-26:
I Berlingske Tidende i søndags var der en artikel, som introducerede et relativt nyt fænomen på dansk grund, nemlig de grænseløse kriminelle, der arbejder på tværs af grænser, nationaliteter og kriminalitetsformer og faktisk er uden reel tilknytning til Danmark, men har et eneste motiv med deres ophold her i landet: at organisere sig hurtigt og begå meget, meget omfattende kriminalitet.
Som rigspolitichefen gør opmærksom på i sine rapporter, er den organiserede kriminalitet kommet til Danmark.
Spørgsmålet er, om den straffelov, vi har, er indrettet herpå, og der er svaret fra Socialdemokratiets side nej.
Derfor fremsætter vi det her beslutningsforslag.
Vi vil have begrebet organiseret kriminalitet defineret i straffeloven, og vi foreslår, at de gældende EU-kriterier, der findes i dag, indføres i den danske straffelov.
Samtidig vil vi sende det klare signal, der ligger i en strafskærpelse på området.
I Danmark er organiseret kriminalitet indtil videre heldigvis et relativt begrænset fænomen.
De rockere, vi før i dag har diskuteret, karakteriseres af rigspolitichefen som den eneste form for organiseret kriminalitet i Danmark.
De indgår ifølge rigspolitiet i massivt omfang i organiseret kriminalitet.
I fremtiden vil organiserede kriminalitet i Danmark stige, for ifølge rigspolitichefen er der klare tendenser i retning af, at den professionelle kriminalitet i Danmark i stadig stigende grad organiseres.
De kriminelle udvider deres aktivitetsområder, og internationaliseringen af kriminaliteten er stigende også i Danmark.
Det ses bl.a. ved, at de grupper, vi har i Danmark, indgår i netværksorganisering og samarbejder med udenlandske kriminelle grupper, og det intensiveres i disse år.
Det er derfor Socialdemokratiets holdning, at straffeloven skal moderniseres, og derfor har vi fremsat det her beslutningsforslag, som selvfølgelig også, som der var andre, der gjorde opmærksom på, skal ses i sammenhæng med vores ønske fra tidligere om at lave de her regionale indsatscentre til netop bekæmpelse af den organiserede kriminalitet.
Det er rigtigt, som der er nogle, der har sagt, at den danske straffelov i dag desværre ikke indeholder en definition af begrebet organiseret kriminalitet.
Af straffelovens § 80 fremgår det godt nok, at hvis den kriminelle gerning er udført af flere i forening, vil dette som oftest være at anse som en strafskærpende omstændighed.
Men der er jo forskel på kriminalitet; det er det, der er pointen.
Der er forskel på, om det er fire personer, der deltager i et overfald eller begår et rambuktyveri og så den internationale, organiserede kriminalitet, hvor netværk af personer med afsæt i forskellige lande foretager menneskesmugling, narkohandel og har andre smugleraktiviteter i Danmark.
Principielt kan man sige, at Socialdemokratiets holdning
er den, at hvis kriminaliteten ændrer sig, må lovgivningen selvfølgelig også ændres tilsvarende, det er fuldstændig klart.
Og når de kriminelle og deres aktivitet bliver international, må vores straffelov selvfølgelig også indrettes herefter. Der er ingen tvivl om, hvis man lytter til politi og andre myndigheder, at de kriminelle miljøer i de her år og særlig de internationale kriminelle miljøer er særdeles tilpasningsdygtige.
En af konsekvenserne af at insistere på, at Danmark skal have en central placering i en stadig mere åben verden, må være, at også straffeloven ændres.
Vi kan være enige om, at enhver form for kriminalitet er fuldstændig uacceptabel. Den internationale kriminalitet florerer, og den er en massiv trussel mod det fundament, som vores velfærdssamfund bygger på.
Den undergraver normerne og opfattelsen blandt almindelige mennesker af, hvad der er rigtigt og forkert, og derfor skal den selvfølgelig bekæmpes, uanset om det er indbrudstyven på den stille danske villavej, menneskesmugleren i Somalia eller narkobaronen i Mellemamerikas bjerge.
Hver og en skal de stoppes, og hver og en skal de bekæmpes.
Når kriminaliteten bliver international, er der behov
for, at vores straffelov bliver ændret.
Det er det, det her beslutningsforslag går ud på.